Η **Μάγια Μιχάλινετς-Ζίνταρ** (σλοβενικά: *Maja Mihalinec Zidar*, Μοζίριε, Γιουγκοσλαβία, 17 Δεκεμβρίου 1989) είναι Σλοβένα αθλήτρια του στίβου που ειδικεύεται ως σπρίντερ. Στις διακρίσεις της περιλαμβάνονται κατακτήσεις εγχώριων τίτλων σε επίπεδο ανοικτού και κλειστού στίβου, καθώς και μετάλλια σε διεθνείς διοργανώσεις (Παγκόσμιοι Στρατιωτικοί Αγώνες, Βαλκανικοί Αγώνες Στίβου και Ευρωπαϊκοί Αγώνες).

Βιογραφία
---------

Γεννήθηκε στις 17 Δεκεμβρίου του 1989 στο Μοζίριε της Σλοβενίας, η οποία εκείνη την εποχή αποτελούσε κομμάτι της Γιουγκοσλαβίας ως ΣΔ Σλοβενίας και είναι μια από τις δύο κόρες του Βίτο και της Νταμιάνα Μιχάλινετς. Ξεκίνησε την ενασχόλησή της με τον αθλητισμό στην παιδική της ηλικία αρχικά με την πετοσφαίριση, άθλημα στο οποίο αγωνιζόταν η μητέρα της. Κατόπιν ξεκίνησε τις προπονήσεις στον στίβο και για ένα διάστημα ασχολήθηκε και με τα δύο αθλήματα προτού αφοσιωθεί στον κλασικό αθλητισμό. Έχει σπουδάσει κοινωνικές επιστήμες στο Πανεπιστήμιο της Λιουμπλιάνα και επικοινωνία στο Πανεπιστήμιο της Νεμπράσκα στην Ομάχα των ΗΠΑ. Τον Σεπτέμβριο του 2020 παντρεύτηκε τον συμπατριώτη της και αθλητή του άλματος εις ύψος, Λούκα Ζίνταρ. Η αδελφή της, Κάτια Μιχάλινετς, είναι επαγγελματίας αθλήτρια της πετοσφαίρισης.

Καριέρα
-------

### Εγχώριες διοργανώσεις

Η Μιχάλινετς-Ζίνταρ έχει αναδειχθεί πρωταθλήτρια Σλοβενίας σε διάφορα αγωνίσματα του ανοικτού και του κλειστού στίβου. Συγκεκριμένα έχει κατακτήσει πέντε φορές την πρώτη θέση στην κούρσα των 100 μέτρων (τα έτη 2014, 2015, 2016, 2019 και 2020), τρεις φορές στα 200 μέτρα (2016, 2019 και 2020) και μια φορά στη σκυταλοδρομία 4x100 μ. Στις διοργανώσεις του κλειστού στίβου έχει αναδειχθεί πέντε φορές πρωταθλήτρια στα 60 μέτρα (2014-2016, 2019 και 2021).

### Σε διεθνές επίπεδο

Εμφανίστηκε για πρώτη φορά σε διεθνή διοργάνωση τον Ιούλιο του 2005 στο Παγκόσμιο Πρωτάθλημα Στίβου Κάτω των 18 Ετών που διεξήχθη στο Μαρακές, όπου συμμετείχε σε τρία αγωνίσματα (100 μ. 200 μ. και σκυταλοδρομία μικτών αποστάσεων). Έπειτα συμμετείχε δύο φορές στο Παγκόσμιο Πρωτάθλημα Κάτω των 20 Ετών (το 2006 και το 2008) και άλλη μια στο Ευρωπαϊκό Πρωτάθλημα Κ 20 που πραγματοποιήθηκε το 2007 στην Ολλανδία, χωρίς να προκριθεί στον τελικό κάποιου αγωνίσματος. Κατόπιν, μετέβη για σπουδές στις ΗΠΑ, συμμετέχοντας τα επόμενα χρόνια κυρίως στις αθλητικές διοργανώσεις του NCAA και δευτερευόντως σε αθλητικά γεγονότα της πατρίδας της.

Σε μίτινγκ στο Λιντς της Αυστρίας το 2016.
Το 2014 συμμετείχε στην κούρσα των 100 μέτρων στο πλαίσιο του Ευρωπαϊκού Πρωταθλήματος Στίβου, πραγματοποιώντας την πρώτη της παρουσία σε μεγάλη διοργάνωση, χωρίς να μπορέσει να περάσει τον προκριματικό γύρο, κάνοντας χρόνο 11,52 δευτερόλεπτα. Το 2015 κατέκτησε το χρυσό μετάλλιο στα 100 μέτρα των Βαλκανικών Αγώνων Στίβου με χρόνο 11,34 και εμφανίστηκε στο Ευρωπαϊκό Πρωτάθλημα Κλειστού Στίβου φτάνοντας μέχρι τα ημιτελικά στο αγώνισμα των 60 μέτρων, καθώς και στο Παγκόσμιο Πρωτάθλημα που διεξήχθη στο Πεκίνο τρέχοντας στις κούρσες των 100 και των 200 μέτρων. Παράλληλα βραβεύθηκε ως αθλήτρια της χρονιάς από την ομοσπονδία της πατρίδας της. Το 2016 έλαβε μέρος, χωρίς κάποια διάκριση, στο Παγκόσμιο Πρωτάθλημα Κλειστού Στίβου, στο Ευρωπαϊκό Πρωτάθλημα και στους Ολυμπιακούς Αγώνες του Ρίο.

Το 2019 η Μιχάλινετς-Ζίνταρ κατετάγη έκτη στο αγώνισμα των 60 μέτρων στο πλαίσιο του Ευρωπαϊκού Πρωταθλήματος Κλειστού Στίβου που διεξήχθη στη Γλασκώβη, κάνοντας χρόνο 7,21 δευτερόλεπτα, που αποτελεί το ατομικό της ρεκόρ. Ακόμη κέρδισε το χρυσό μετάλλιο στους Ευρωπαϊκούς Αγώνες συμμετέχοντας στα 100 μέτρα. Ακόμη συμμετείχε στο Παγκόσμιο Πρωτάθλημα της Ντόχα τρέχοντας στα 100 και τα 200 μ. Τον Οκτώβριο του ίδιου έτους κατέκτησε το χρυσό μετάλλιο στο αγώνισμα των 200 μέτρων στους Παγκόσμιους Στρατιωτικούς Αγώνες που πραγματοποιήθηκαν στη Γουχάν της Κίνας.

Τον Φεβρουάριο του 2021 κέρδισε την πρώτη θέση στα 60 μ. στο πλαίσιο της διοργάνωσης κλειστού στίβου ISTAF που διεξάγεται στο Βερολίνο κάνοντας χρόνο 7,23. Τον Μάρτιο του ίδιου έτους προκρίθηκε στον τελικό των 60 μέτρων του Ευρωπαϊκού Πρωταθλήματος Κλειστού στο Τόρουν της Πολωνίας, καταλαμβάνοντας την πέμπτη θέση με χρόνο 7,26.

Ατομικά ρεκόρ
-------------

### Ανοικτός στίβος

| Αγώνισμα | Επίδοση | Τόπος | Ημερομηνία |
| --- | --- | --- | --- |
| 100 μ. | 11,27 |  Πάδοβα | 16 Ιουλίου 2019 |
| 200 μ. | 22,78 |  Ντόχα | 30 Σεπτεμβρίου 2019 |

### Κλειστός στίβος

| Αγώνισμα | Επίδοση | Τόπος | Ημερομηνία |
| --- | --- | --- | --- |
| 60 μ. | 7,21 |  Γλασκώβη | 2 Μαρτίου 2019 |
| 200 μ. | 23,47 |  Βιέννη | 31 Ιανουαρίου 2015 |
| 400 μ. | 2:00,01 |  Λίνκολν | 19 Φεβρουαρίου 2010 |

Παραπομπές
----------

1. ↑  *World Athletics Database*. 208206.
2. 1 2 3 4 5 6 7 8 9  «Maja MIHALINEC ZIDAR». *worldathletics.org* (στα Αγγλικά). World Athletics. Ανακτήθηκε στις 18 Απριλίου 2021.
3. 1 2  «MAJA MIHALINEC». *omavs.com* (στα Αγγλικά). Omaha Athletics. Ανακτήθηκε στις 18 Απριλίου 2021.
4. 1 2 3  «Maja Mihalinec». *nbcolympics.com* (στα Αγγλικά). NBC. Αρχειοθετήθηκε από το πρωτότυπο στις 20 Σεπτεμβρίου 2016. Ανακτήθηκε στις 18 Απριλίου 2021.
5. ↑  «Naša sprinterka se je poročila (FOTO)». *slovenskenovice.si* (στα Σλοβενικά). Slovenske novice. 13 Σεπτεμβρίου 2020. Ανακτήθηκε στις 18 Απριλίου 2021.
6. ↑  «Event 1 F 100 m» (PDF). *balkan-athletics.eu* (στα Ρουμανικά). Balkan Athletics. Αρχειοθετήθηκε από το πρωτότυπο (PDF) στις 30 Δεκεμβρίου 2020. Ανακτήθηκε στις 12 Απριλίου 2021.
7. ↑  «7th CISM Military World Games» (PDF). *wuhan2019mwg.cn* (στα Αγγλικά). 2019 Military World Games. σελ. 454, 486. Αρχειοθετήθηκε από το πρωτότυπο στις 12 Νοεμβρίου 2019. Ανακτήθηκε στις 18 Απριλίου 2021.
8. ↑  Δημητρόγλου, Γιάννης (5 Φεβρουαρίου 2021). «Ατομικό ρεκόρ η Σπανουδάκη». *amna.gr*. Αθηναϊκό Πρακτορείο Ειδήσεων - Μακεδονικό Πρακτορείο Ειδήσεων. Ανακτήθηκε στις 18 Απριλίου 2021.
9. ↑  «Maja Mihalinec Zidar peta, Filipičeva osma na EP». *siol.net* (στα Σλοβενικά). SiolNET. 7 Μαρτίου 2021. Ανακτήθηκε στις 18 Απριλίου 2021.

Εξωτερικοί σύνδεσμοι
--------------------

* «Maja Mihalinec Zidar». *worldathletics.org* (στα Αγγλικά). World Athletics.
* «MAJA MIHALINEC». *omavs.com* (στα Αγγλικά). Omaha Athletics.




|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
 |

 |